དོན་སྙམ་བྱེད་བློ་ཡི་ཐོག་ཏུ་གོལ། ཤེས་རབ་ཀྱི་འབྲས་བུ་ནི་གཉིས་མེད་མཉམ་པར་ཤེས་ན་རྒྱུད་ནས་སངས་རྒྱ་ཞིང་ཡེ་ཤེས་རྒྱུད་ནས་སྐྱེ་བའི་གནད་ཀྱིས་སོ། །དེ་ལྟར་ཐབས་ཤེས་རབ་ཀྱི་རང་བཞིན་ནམ་ལས་འབྲེལ་ནི། གཉིས་མེད་གཅིག་གི་ཚུལ་ཡིན་ཏེ། ཐབས་མེད་ཤེས་རབ་རྐྱང་བར་སོང་ན་གྲུབ་མེད་པར་རྒྱ་མཚོའི་གླིང་ལ་ཚུད་པ་དང་འདྲ། ཤེས་རབ་མེད་ཐབས་རྐྱང་པར་སོང་ན་སྐྱེས་བུ་མིག་དང་བྲལ་བ་དང་འདྲ་སྟེ་མཐོང་བྱེད་ཀྱི་གཅོད་མེད་དོ། །དེའི་ཕྱིར་འདུ་འབྲལ་མེད་ན་གང་ཟག་གཅིག་སངས་རྒྱ་བ་ལ་ཐབས་ཀྱི་བདེ་བ་བསྐྱེད་པར་བྱེད་པས། ཤེས་རབ་ཀྱི་སྡུག་བསྔལ་གཅོད་པར་མ་བྱས་ན་བདེ་བ་མི་སྐྱེ་བས་སོ། །ཐབས་ཀྱི་གསལ་བ་ཉམས་མྱོང་སྐྱེས་པའི་ཤེས་རབ་ཀྱིས་མཐའ་མ་བཅད་ན་ཉམས་མྱོང་མི་འཆར་བས་འདུ་འབྲལ་མེད་པའོ། །དེ་ཡང་ཐབས་ཀྱི་ལུས་ངག་ལ་བདེ་བ་འབྱིན་པས་ཤེས་རབ་ཀྱིས་སྟོང་པ་ཉིད་དུ་རྟོགས་པར་བྱེད་པ་དང་གཉིས་སུ་མེད་པའོ། །དོན་ལ་ཐབས་ཀྱིས་ཉམས་མྱོང་འཕེལ་ཅིང་འཛིན། ཤེས་རབ་ཀྱིས་འཁྲུལ་པ་དང་ཉོན་མོངས་པ་གཅོད་པའོ། །དེ་ལྟར་ཐབས་ཤེས་རབ་གཉིས་ནི་འཁྲིལ་ཏེ་གཉིས་མེད་གཅིག་པར་ཡང་དག་པའི་ངོ་བོ་ལ་གནས་པའི་རྟགས་སུ་དབྱིངས་ཀྱི་སྒྲོན་མ་ཉིད་ལུས་ལས་རང་གིས་སོར་གཅིག་གིས་མ་རེག་པར། ཉིན་མོ་མྱ་ངན་ལས་འདས་པའི་དུས་ཡིན་པས་འབྱུང་བ་བཞིའི་རང་རྐྱེན་ནང་འཕྲད་པས་སྒྲོན་མའི་རང་མདངས་དང་ལྡན་པས། ཡེ་ཤེས་ཀྱི་སྣང་བར་འགྱུར་སྟེ་མངོན་སུམ་དུ་སྣང་བ་ཡིན་ལ། མཚན་མོ་འཁོར་བའི་ཆ་ཡིན་པས་འབྱུང་བའི་རང་རྐྱེན་མ་དག་པས་ཀྱང་། སྒྲོན་མའི་སྣང་བ་མཐིང་གར་གནས་པ་ནི་འཁོར་བའི་ཉེས་སྐྱོན་གྱིས་སྒྲིབས་པའོ། །དེའི་དུས་ན་སྣང་བ་དེ་རང་གི་ངོ་བོ་ཉིད་ལ་འབྱར་ནས་ཕྱིར་འཕེན་པའི་རླུང་གི་སྟོབས་ཞན་པའོ། །དབྱིངས་ཀྱི་རང་བཞིན་འོད་ཀྱིས་ཁྱིམ་ན་གནས་པ་སྟེ། འདིའི་དུས་ན་ཡང་ངོ་བོ་ལ་འགྱུར་བ་མེད་པའི་ཡེ་གདངས་ཆེན་པོར་འདི་ནི། སངས་རྒྱས་སེམས་ཅན་ཐམས་ཅད་ལ། སུས་ཀྱང་བྱས་པ་མེད་པར་འདི་ནི། ཡེ་ནས་གཉིས་མེད་མཉམ་པ་ཉིད་མ་བཅོས་པ་ཆེན་པོར་གནས་པའི་ཕྱིར། འདི་ནི་ཁྱབ་ཆེ་ཡང་ཡིད་དཔྱོད་ཀྱིས་མི་རྙེད་པས། འཕྲ་བས་སྟེ་ལས་ཀྱི་སྒྲིབ་པས་བསྒྲིབས་ནས་བླ་མའི་མན་ངག་མེད་པ་ལ་མི་སྣང་བའོ། །འོ་ན་ཀུན་ལ་མི་སྣང་ངམ་ཞེ་ན་བླ་མའི་མན་ངག་ཡོད་པ་ལ་མངོན་སུམ་དུ་སྣང་བ་ནི། རང་གིས་མན་ངག་ཤེས་པའི་གནད་ཀྱིས་ཡེ་ཤེས་རྟོགས་པའི་ཆར་ཤར་ནས་ཤེས་རབ་ཀྱིས་མ་ཡིན་པར་དབང་པོའི་མངོན་སུམ་ཉིད་དེ་ཡིད་ཀྱི་མངོན་སུམ་ཉིད་དེ་ཡིད་ཀྱི་མངོན་སུམ་ཡུལ་འདྲེས་པ་མེད་པས་བདེན་པ་རྣལ་འབྱོར་གྱི་མངོན་སུམ་དང་པོ་མངོན་སུམ་དུ་བསྟན་པ་མེད་པས་སྐྱེ་མི་སྲིད་རང་རིག་གི་མངོན་སུམ་ཉམས་སུ་མྱོང་བ་ལ་མ་བརྟེན་པར་འཆར་མི་སྲིད་པས་མངོན་སུམ་དེ་དག་ལས་འདི་རབ་ཏུ་གསང་ངོ་། །དེ་ལྟར་གསང་བའི་གསང་བ་དབང་པོ་དང་འབྲེལ་པ་རྫོགས་པ་ཆེན་པོ་འདི་ཉིད་ལ་སྐལ་པ་དང་ལྡན་པ་གང་སུ་ཡང་རུང་བ་སྤྱོད་པར་འདོད་པ་དེ། ཡེ་ནས་སངས་རྒྱས་པ་ཉིད་ཡིན་ཀྱང་དེ་ལས་ཀྱང་ཡང་སངས་རྒྱས་སོ། །འདི་ཉིད་རང་གི་བཞུགས་ཚུལ་ནི། དངོས་པོའི་གསལ་བའི་ཕྱོགས་ནས་སྒྲོན་མ་དེ་ལ་བལྟས་ན་ནི། རང་གི་གསལ་བྱེད་དུ་ཡོད་པས་མཚན་མའི་ཆ་བག་ཙམ་ཡོད་པ་ལྟར་སྣང་སྟེ། འདི་ནི་ལམ་གྱི་སྣང་བ་ཡིན་གྱི་ཆོས་ཉིད་རང་གི་ངོ་བོ་ཟད་པས་སྟོང་པར་ཡང་མཚོན་དུ་མི་བཏུབ། ཟད་པ་ཉིད་གསལ་བར་ཡང་མཚོན་པར་མི་ནུས་ཏེ། དེ་ཡང་གསལ་བར་རོལ་པར་རང་ཤར། དེ་ལྟར་ཤར་བ་ཉིད་གནས་ལུགས་སུ་རང་གྲོལ། དེ་གྲོལ་བས་ངོ་བོ་རང་དག་གོ། །དེ་ལྟར་མཚན་མ་མེད་པའི་སྟོང་པ་ཉིད་ལ་བལྟས་པ་ཡིས། རང་གསལ་དུ་སྣང་བ་འདི་ལ་བཟུང་བའི་ཡུལ་དུ་མེད་པས་ན། འདི་ལྟར་རོལ་པ་དང་གནས་ལུགས་དང་ངོ་བོ་གསུམ་གྱི་བདག་ཉིད་དུ་གནས་པ་ཉིད། ཡེ་ནས་ཡོད་པ་ཡིན་ལ་འདི་ཉིད་བླ་མའི་མན་ངག་དང་མི་ལྡན་ན་སུས་ཀྱང་མི་ཟིན་ཏེ་སྟོང་པ་ཉིད་ངོས་བཟུང་དང་བྲལ་བའི་ཕྱིར། དེས་ན་དབྱིངས་ཀྱི་རང་བཞིན་དངོས་པོའི་འདུག་ཚུལ་འདི་ནི་ཆད་པའི་ལྟ་བ་ལས་ལོག་པས་གསལ་བར་གནས་པ་དང་རྟག་པའི་ལྟ་བ་ལས་ལོག་པས་སྟོང་པ་འདི་ནི། ཡེ་གདོད་མ་ནས་ཁྱབ་ཅིང་རང་གི་ལུས་ལ་གནས་པའོ། །དེ་ཡང་གཞན་ལས་མ་བྱུང་སྟེ་རང་གི་སྣང་བའོ། །སྣང་བ་དེ་ཡང་དངོས་པོར་མེད་པས་སྟོང་ཉིད་ཡིན་ལ། དེ་ཉིད་ཆད་པར་མ་སོང་བས་གསལ་བའི་ཡུལ་དུ་ཡོད་པའོ། །དེ་ལྟ་བུའི་སྟོང་གསལ་གཉིས་སུ་མེད་པ་འདིར་ནི་སྐལ་ལྡན་གྱིས་གོམས་པའི་ཚད་རྙེད་ནས་དེ་ཡང་གློ་བུར་ཡོད་པ་མ་ཡིན་ཏེ། ཡེ་ནས་རང་གི་རང་བཞིན་གྱིས་དག་པ་ཆེན་པོ་ཉིད་དུ་གནས་པའོ། །དེ་ལྟ་བུའི་གནས་ལུགས་དེ་དུས་མེད་པར་རང་མདངས་སུ་སྣང་བའི་ཡེ་ཤེས་སྟེ། དེའི་ཡུལ་ནམ་མཁའ་ལ་ནི་དུས་རྒྱུན་དུ་སྣང་བའོ། །འཁོར་འདས་ཡོད་མེད་ཀུན་འགྱུར་བ་མེད་པའི་དབྱིངས་སུ་ཆོས་ཉིད་ཐམས་ཅད་འདུས་པས། འདི་ཉིད་རང་གི་གནས་ལུགས་རྟག་ཆད་མཐར་འཛིན་ལས་ལོག་པས་སྟོང་པ་གསལ་བར་བཞུགས། གཉིས་ག་དང་གཉིས་ཀ་མ་ཡིན་པར་འཛིན་པའི་ཞེན་པ་ལས་ལོག་པས་སྟོང་གསལ་རིག་པའི་སྙིང་པོ་ཅན་ཡིན་པས། དེའི་དོན་ལ་གནས་པའི་སྐལ་ལྡན་གྱིས་སྙིང་པོ། གནས་པའི་གང་ཟག་བརྩོན་འགྲུས་རབ་སྣང་བ་འདི་ཉིད་ལ་ཕྱི་ཡི་འབྱུང་བ་བཞིར་འཛིན་པའི་རྐྱེན། རགས་པ་སའི་གནོད་པ་དང་། ཆུ་དང་མེ་དང་རླུང་གི་སྣང་བ་རང་འགགས་ནས་འགྲོ་བ་གཞན་གྱིས་བལྟས་པས་འབྱུང་བ་ལ་ཟང་ཐལ་བར་སྣང་བའོ། །ནང་ལུས་ཀྱི་འབྱུང་བའི་རྐྱེན་ཤ་ཁྲག་རང་ཀ་མར་འཛིན་པ་རང་གྲོལ་ནས་སངས་རྒྱའོ། །བརྩོན་འགྲུས་འབྲིང་པོ་གཅིག་ལུས་ཀྱི་འབྱུང་བ་བཞིའི་རྐྱེན་ལུས་དང་བྲལ་བའི་ཚེ་ཆོས་ཉིད་བར་མ་དོར་ཆོས་ཉིད་ཀྱི་བདེན་པ་མཐོང་ནས་དེ་ཉིད་དུ་དགོངས་པའི་སྟོབས་རྙེད་ནས་སངས་རྒྱའོ། །བརྩོན་འགྲུས་ཐ་མ་གཅིག་བླ་མ་དམ་པའི་གདག་ངག །རིག་པ་མངོན་སུམ་མཐོང་ནི་མཐོང་། འཇིག་རྟེན་འདི་ཡི་གཡེང་བས་གཡེངས་ནས་ཉམས་སུ་བླང་ལོང་མ་བྱུང་བས་བག་ཆགས་ཀྱི་ལུས་འདི་ནི་བོར་བ་ན། ཟབ་མོའི་ཆོས་ཉིད་ཀྱི་སྒོ་མཐོང་བའི་བྱིན་རླབས་ཀྱིས་རང་བཞིན་སྤྲུལ་པའི་སྐུར་དབུགས་ཕྱུང་ནས་སངས་རྒྱ་བའི་ཕྱིར། བསྟན་པ་དམ་པ་འདི་ལ་ཞུགས་སོ་ཅོག་སངས་མ་རྒྱས་པ་གཅིག་ཀྱང་མེད་པས་ན། འདི་དག་ལ་ད་འཁོར་བའི་སྣང་བ་མི་སྲིད་དོ་ཞེས་དབྱིངས་རྣམ་པར་དག་པའི་སྒྲོན་མ་དངོས་བསྟན་ནས། ༈ ད་ནི་དྲིས་ལན་བཅུ་གཅིག་པ་དེ་ཉིད་ཀྱི་མཐུན་པའི་དཔེ་བསྟན་པ་ནི། དཔེར་ན་ཡི་གེ་ན་རོ་བཞིན་ཞེས་པ་ལ་སོགས་པས་བསྟན་ཏེ། འདི་ཉིད་ཀྱི་ངོ་བོ་ནི། དཔེར་ན་ཡི་གེ་ན་རོ་བཞིན་དུ་ཐབས་དང་ཤེས་རབ་ཀྱི་རང་བཞིན་ལས་གཅིག་ལས་གཉིས་སུ་སྣང་བའོ། །དེ་ལྟར་ཐབས་དང་ཤེས་རབ་གཉིས་ཀྱིས་བཟུང་སྟེ་དེ་ཐ་དད་པ་མ་ཡིན་པས་གཉིས་སྡོམ་པས་གཅིག་ཏུ་གནས་པའོ། །དེའི་ཁ་དོག་ནག་པོ་ནི་གང་གིས་ཀྱང་བསྒྱུར་དུ་བཏུབ་པ་མིན་པས་ལྟ་བ། རྣལ་འབྱོར་པས་དེ་ལ་གོམས་པར་བྱས་པས་གདེང་རྙེད་ནས། དེ་ཉིད་སྣང་བ་འཕེལ་བས་དཔེན་ན་བར་སྣང་འཇའ་མཚོན་བཞིན་དུ། ཁ་དོག་ལྔ་མ་འདྲེས་ལ་ཡོངས་སུ་རྫོགས་པའི་སྣང་བ་གྱུར་པ་ཡིན། དེ་ལས་ཀྱང་བརྟན་པའི་གདེང་ནི་དེ་ནས་ཡང་འདི་ནི་གོམས་པའི་སྟོབས་ཀྱིས། རྣལ་འབྱོར་པ་སྒྲོན་མ་དེ་ཡི་རྟགས་དང་ལྡན་པ་ལ། སྣང་བ་དེ་བས་རྒྱ་ཆེར་གྱུར་ཏེ་བར་སྣང་གི་ཁམས་རྣམས་ཀྱང་དེ་བཞིན་དུ་ཁ་དོག་ལྔའི་འོད་ཀྱི་སྣང་བར་གྱུར་པ་ཡིན། ཞེས་དཔེ་བསྟན་ནས་དེ་དག་གིས་ལན་རྒྱས་པར་བཤད་ནས། ༈ ད་ནི་དོན་ཐ་མ་རྒྱུད་འདི་བཟུང་བའི་ཡོན་ཏན་ནམ་དགོས་ཆེད་བསྟན་པ་ནི། རྒྱུད་འདི་འཛིན་པར་སུ་འདོད་པ་ཞེས་པ་ལ་སོགས་པས་བསྟན་ཏེ། རྒྱུད་འདི་ཞེས་པ་ནི་རིགས་མཚོན་པར་བྱེད་པས་ན་རྒྱུད་ཡིན་ལ་འདིས་ནི་སངས་རྒྱ་བའི་རིགས་སུ་བྱེད་པའོ། །འཕེན་པར་བྱེད་པས་ན་རྒྱུད་དེ། དཔེར་ན་གཞུ་ལ་སོགས་པའི་རྒྱུད་ལ་ཡང་འཕེན་པའི་སྟོབས་ཡོད་པ་དང་འདྲ་བར། རྒྱུད་འདིས་ནི་འཁོར་བའི་ས་ནས་མྱ་ངན་ལས་འདས་པའི་སར་འཕེན་པར་བྱེད་པའི་སྟོབས་འདིས་བྱེད་པའོ། །དེ་ལྟར་ན་འདི་འཛིན་པའི་རིགས་ཀྱི་བུའམ། རིགས་ཀྱི་བུ་མོ་གང་ཡང་རུང་བས་འཇིག་རྟེན་འདི་དང་ཕ་རོལ་གཉིས་ཀའི་འདོད་པའི་དོན་ལྷག་མ་མེད་པར་འགྲུབ་ཅིང་། མ་འོངས་པའི་དུས་ན་ཡང་རྒྱུད་འདི་ནི་དམ་པ་ནི་ལྷ་དང་མི་རྣམས་ཕྱག་བྱེད་པའི། སྐྱེས་བུ་རང་བཞིན་རྫོགས་པ་ཆེན་པོའི་སྐལ་བ་དང་ལྡན་པ་དེས་འཛིན་པར་འགྱུར་ལ། དེ་ཉིད་ཀྱི་ངང་ཚུལ་བཞིན་དུ་ཕྱིན་ཅི་མ་ལོག་པས་འཆད་པ་དང་ཉན་པ་དང་། ཡིད་ལ་བྱེད་པར་འགྱུར་རོ། །དེའི་ཕྱིར་ན་རྒྱུད་འདིའི་ཚིག་དང་ཡི་གེ་རྣམས་མ་ཉམས་པ་དང་། མ་ནོར་བ་དང་། མ་འདྲེས་པ་དང་། ལྷག་པ་དང་ཆད་པ་མེད་པར་ཚིག་གི་ཟུར་ཆག་པ་མེད་པར་སོ་སོར་སྐལ་ལྡན་གྱིས་བཟུང་བ་ཡིན། རིགས་ཀྱི་བུ་དེ་ལ་ཡོན་ཏན་གྱི་ཚོགས་འདི་ལྟ་བུ་དང་ལྡན་པར་འགྱུར་ཏེ། འཇིག་རྟེན་འདི་ལ་བཀྲ་ཤིས་ཕུན་སུམ་འཚོགས་པ་དང་། འདོད་པའི་དོན་ཇི་ལྟ་བར་འགྲུབ་པ་དང་། ཚེ་རིང་ཞིང་ནད་མེད་པ་དང་། སངས་རྒྱས་ཀྱི་བསྟན་པ་ལ་དགའ་བའི་ལྷ་དང་ཀླུ་དང་གནོད་སྦྱིན་དང་། ནམ་གྲུ་ལ་སོགས་པས་རབ་ཏུ་སྲུང་བ་དང་། སྐྱོབ་པ་དང་། སྦེད་པ་དང་སྐྱོང་བ་ལ་སོགས་པ་བྱེད་པ་དང་། དབང་ཕྱུག་ཕུན་སུམ་འཚོས་པ་ལ་སོགས་པ་འཕེལ་པར་བྱེད་པ་དང་། སྡིག་པ་མི་དགེ་བའི་ལས་ལ་མི་འཇུག་ཅིང་དེ་དག་རྣམས་འཇོམས་པར་འགྱུར་བ་དང་། ལྟ་བ་ངན་པའི་གྲོང་ཁྱེར་རྣམས་དང་བདུད་ཀྱི་ལས་སྤོང་བར་བྱེད་པ་དང་། ལྟ་བ་ཕྱིན་ཅི་ལོག་པ་རྣམས་ལ་འཇུག་པར་མི་འགྱུར་བ་དང་། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་བྱིན་གྱིས་རློབས་པ་དང་། མཁའ་འགྲོ་མ་རྣམས་ཀྱི་གཟུགས་སྟོན་ཅིང་ལུང་སྟོན་པར་བྱེད་པ་དང་། འཇིག་རྟེན་གྱི་འཇིགས་པ་བརྒྱད་ལས་ཐར་བར་བྱེད་པའོ། །མ་འོངས་པའི་དུས་ན་ཡང་གོང་མ་རྣམས་དང་ལྡན་པ་དང་། གཟུགས་བཟང་ཞིང་འགྲོ་བ་བྱམས་པ་དང་། ཁ་དོག་དང་། གཟི་བརྗིད་དང་། མདངས་དང་སྟོབས་དང་ལྡན་པ་དང་། འཕོང་དང་སྒྱུ་རྩལ་དང་ལྡན་པ་དང་། འཁོར་འདུ་ཞིང་ལོངས་སྤྱོད་དང་ལྡན་པ་དང་། འདིའི་རྒྱུད་རང་བཞིན་གྱིས་དག་པས་མི་བརྗེད་པའི་གཟུངས་དང་། མངོན་པར་ཤེས་པ་དྲུག་ཤར་སྟེ་སྐྱེ་བ་སྔ་ཕྱི་ལ་སོགས་པ་ཐམས་ཅད་དྲན་ཅིང་ཕྱིན་ཅི་མ་ལོག་པ་ཤེས་པ་དང་། རང་བཞིན་གྱིས་བསམ་གཏན་ལ་གནས་པ་དང་། ཚེ་དེ་འཕོས་ནས་བླ་ན་མེད་པའི་བྱང་ཆུབ་ཐོབ་པར་ངེས་པ་ནི། རྒྱུད་འདི་ལ་མཉན་པ་དང་། བལྟས་པ་དང་། ཤེས་པ་མེད་ཀྱང་། མོས་པ་དང་གུས་པ་བྱེད་པའི་སྐྱེས་བུས་བཅངས་པ་ཙམ་གྱིས་འགྲུབ་པ་ཡིན་ཏེ། དཔེར་ན་ཀླུ་འདུལ་བའི་ནོར་བུ་བཅངས་པའི་སྐྱེས་བུ་ལ། ཀླུའི་གནོད་པ་འབྱུང་མི་སྲིད་པ་དང་འདྲའོ། །དེ་མ་ཡིན་པའི་མཉན་པ་དང་། ཤེས་པ་དང་ཡིད་ལ་བྱེད་པ་རྣམས་ལ་ཡོན་ཏན་སངས་རྒྱས་ཀྱི་ཐུགས་ཀྱི་མཁྱེན་པ་ཡེ་ཤེས་བསམ་གྱིས་མི་ཁྱབ་ཅིང་བརྗོད་དུ་མེད་པ་ཆེན་པོ་གཞན་དག་ཀྱང་ཐོབ་པར་འགྱུར་བ་ལ་ཐེ་ཚོམ་བྱར་མེད་དོ། །དེའི་ཕྱིར་ན་བཀོད་པ་ཆེན་པོ་ལས་སངས་རྒྱས་ཀུན་གྱིས་ཕྱག་མཛད་པའོ། །གང་གིས་སྙིང་པོ་གསང་བའི་རྒྱུད། །ཚིག་ནི་གཅིག་དང་གཉིས་ཀྱང་རུང་། །གལ་ཏེ་ཚིག་ཤད་ཕྱེད་པའམ། །འདི་ཡི་མིང་ཙམ་བཟུང་བས་ཀྱང་། །སངས་རྒྱས་ཞིང་ཁམས་དཔག་མེད་ལ། །སྤྱོད་པར་ནུས་སྟེ་རང་དབང་འགྱུར། །ཞེས་གསུངས་པས་ན་རྒྱུད་འདི་རིན་པོ་ཆེའི་ཡི་གེ་ལ་བྲིས་ཏེ། མོས་པ་དང་མཆོད་པ་བསྙེན་བསྐུར་བྱས་ནས་དོན་མ་ཤེས་ཀྱང་བླ་ན་མེད་པའི་བྱང་ཆུབ་ཐོབ་བོ། །དེ་ལྟར་ཡང་གསང་བ་གསང་མཆོག་བླ་མེད་རྒྱུད། །ངེས་པའི་སྙིང་པོ་བསྟན་པ་འདི། །བསྙེན་བསྐུར་ཆེན་པོ་རབ་བྱས་ཏེ། །བྲིས་དང་བླང་དང་བཅངས་པ་དང་། །གང་གིས་སྤྱི་བོར་འཛིན་པའི་མི། །འདི་ནི་སྤྲུལ་སྐུའི་ཞིང་ཁམས་སུ། །ངལ་གསོ་བྱས་སྟེ་སངས་རྒྱའོ། །ཞེས་གསུངས་པའོ། །དེ་ལྟ་བུའི་ཡོན་ཏན་དང་ལྡན་པའི་རྒྱུད་ཀྱི་སྔོན་དུ་མཚན་བསྟན་པའི་དུས་ན། སྒྲ་འགྱུར་དུ་བསྟན་པས་དབང་པོ་ཐ་མས་སྒྲ་ཇི་བཞིན་པའི་དོན་དྲང་ཐད་དུ་རྫོགས་ནས་རྒྱུད་ཀྱི་ཚིག་དོན་ཁོང་དུ་ཆུད་པ་དང་། བརྡ་འགྱུར་དུ་བསྟན་པས་དབང་པོ་འབྲིང་པོས་བརྡ་དོན་གྱི་མན་ངག་ལ་བརྟེན་ནས་རྒྱུད་ཀྱི་ཚིག་དོན་ལྷག་ཆད་མེད་པར་ཁོང་དུ་ཆུད་པ་དང་། དོན་འགྱུར་དུ་བསྟན་པས་དབང་པོ་རབ་ཀྱིས་འདུས་པ་གནད་ཀྱི་མན་ངག་ལ་བརྟེན་ནས་རྒྱུད་ཀྱི་ཚིག་དོན་ཕྱིན་ཅི་མ་ལོག་པར་ཁོང་དུ་ཆུད་པ་དང་། རྣམ་པ་གསུམ་སྟེ། དེ་གསུམ་དུ་རྒྱུད་འདི་མ་ཡིན་པའི་རྒྱུད་གཞན་ལ་ཡང་གསུམ་པོ་དེའི་ངོ་བོ་སྦྱར་བར་ཞེས་པར་བྱས་ན། ཇི་ལྟར་རྒྱུད་སོ་སོའི་མཚན་བསྟན་པ་ཙམ་གྱིས། རྒྱུད་དེ་ཉིད་རང་གི་གཞུང་གི་ཚིག་དང་ཡི་གེ་རྣམས་ཀྱི་ངོ་བོ་མངོན་པར་རྟོགས་པར་འགྱུར་བའོ། །ཞེས་དོན་ཐ་མ་རྒྱུད་བཟུང་བའི་ཕན་ཡོན་རྒྱུད་ཀྱི་མཚན་དང་སྦྱར་བ་བསྟན་ནས། ད་ནི་ལེའུའི་མཚན་བསྟན་པ་ཞེས་གཞུང་ཚིག་དང་ཡི་གེར་བཀོད་པ་སྒྲོན་མ་འབར་བ་ལས་ཁྱད་པར་དུ་དབྱིངས་རྣམ་པར་དག་པའི་སྒྲོན་མ་ལ་ཞུ་བ་མདོར་བསྟན་པ་དང་། ལན་རྒྱས་པར་བཤད་པ་དང་། རྒྱུད་བཟུང་བའི་ཕན་ཡོན་དང་གསུམ་དུ་བསྡུས་ནས་བསྟན་པའི་ལེའུ་གཞུང་གི་སྡེ་ཚན་ངེས་པར་བཅད་པ་སྟེ། བཞི་པའོ། །གསུམ་པ་གཞན་དུ་གྱུར་པའི་གྲངས་ཀྱི་བྱེ་བྲག་ཏུ་བསྟན་པའོ། །ཡང་ན་སྒྲོན་མ་ནི་བཞི་ཁོ་ནར་ངེས་པས་ལེའུ་ཡང་བཞི་ཁོ་ནར་ངེས་པས་བསྟན་ལ། དེ་ལས་མང་ན་སྒྲོན་མ་ཐ་དད་པར་འགྱུར་ལ་ཉུང་ན་སྒྲོན་མ་བཞི་ཡི་གྲངས་མ་ཚང་པས་བཞི་ཁོ་ནར་ངེས་པའོ། །གོང་དུ་ལེའུ་དང་པོ་ལ་གླེང་གཞི་གཉིས་དང་དེ་གཉིས་ཀྱི་མཚམས་སྦྱར་བསྔགས་ཀྱི་སྒྲ་དང་བཅས་པ་དང་གསུམ། སྒྲོན་མ་བཞིའི་རྒྱུད་དོན་མདོར་བསྟན་པ་དང་བཞི། རྒྱས་པར་བཤད་པ་ལ་ལེའུ་བཞི། དེ་ལས་ལེའུ་དང་པོར་རྒྱང་ཞགས་ཆུའི་སྒྲོན་མ་སྤྱི་ཡི་རྣམ་པའི་རྣམ་པ་ཞུས་ལན་གསུམ་སྟེ་དྲུག །ལེའུ་དེ་ལ་ཞུ་བ་མདོར་བསྟན་པ་དང་། ལན་རྒྱས་པར་བཤད་པས་ཏེ་བརྒྱད། ལེའུའི་མཚན་དང་དགུ། ལེའུ་གཉིས་པ་ཤེས་རབ་རང་བྱུང་གི་སྒྲོན་མ་ལ་ཞུ་བ་མདོར་བསྟན་པ་དང་། ལན་རྒྱས་པར་བཤད་པ་གཉིས། ལེའུའི་མཚན་དང་གསུམ་སྟེ་བཅུ་གཉིས། ལེའུ་གསུམ་པ་ཐིག་ལེ་སྟོང་པའི་སྒྲོན་མའི་ལེའུ་མདོར་བསྟན་དང་ལན་རྒྱས་པར་བཤད་པ་གཉིས། ལེའུའི་མཚན་དང་གསུམ་སྟེ་བཅོ་ལྔ། ལེའུ་བཞི་པ་ཞུ་བ་མདོར་བསྟན། ལན་རྒྱས་པར་བཤད་པ་དང་། རྒྱུད་བཟུང་བ། ཕན་ཡོན་དང་། ལེ་ཚན་དང་། རྒྱུད་གསུངས་པ་ལ་རྗེས་སུ་ཡི་རང་བར་བསྟན་པ་དང་ལྔ་སྟེ། བསྡུས་ན་ཉི་ཤུ་ཐམ་པའོ། །དེ་སྐད་སྟོན་པས་གསུངས་པ་ཡིས། རྒྱུད་དག་པའི་རྡོ་རྗེ་འཆང་དང་གཞན་ཡང་ཉིད་ལས་མི་གཞན་པའི་འཁོར་ཐུབ་པ་དྲུག་དང་། དགའ་རབ་རྡོ་རྗེ་དང་། མཁའ་འགྲོ་མ་དཔག་ཏུ་མེད་པ་དང་། འཇིག་རྟེན་གྱི་གཟུགས་འཛིན་པའི་ལྷ་དང་ཀླུ་དང་ལྷ་མ་ཡིན་དང་དྲི་ཟ་ལ་སོགས་པ་རྣམས། དགའ་ཞིང་མགུ་བའི་སེམས་སྐྱེས་ནས། སྟོན་པས་འདི་ཉིད་གསུངས་པ་ལ་མགྲིན་གཅིག་ཏུ་ཐལ་མོ་སྦྱར་ནས་མངོན་པར་བསྟོད་དོ། །གསེར་གྱི་མེ་ཏོག་མཛེས་པ་རིན་པོ་ཆེ་སྒྲོན་མ་འབར་བའི་རྒྱུད་ཞེས་བྱ་བ། ཤོ་ལོ་ཀ་འབུམ་ཕྲག་དྲུག་ཅུ་རྩ་བཞི་ལས་ཁྱད་པར་དུ་གྱུར་པའི་བཅུད་བྱུང་བའི་དོན་གསལ་བར་བྱེད་པ་མུ་ཏིག་ཕྲེང་བ་བརྒྱུས་པ་ཞེས་བྱ་བ་མཁས་པ་བྱེ་མ་ལས་མཛད་པ་རྫོགས་སོ།། །།ཨིཐི། རྒྱ་རྒྱ། སྲུངས་ཤིག །ས་མ་ཡ། ཏིསྨཱ། དགེའོ།། །།